Document ID: 31990L0428

Reference:
03/ 08
BG
Официален вестник на Европейския съюз
85
31990L0428
L 224/60
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА НА СЪВЕТА
от 26 юни 1990 година
относно търговията с еднокопитни животни, предназначени за състезания, и определянето на условията за участие в тези състезания
(90/428/ЕИО)
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност, и по-специално членове 42 и 43 от него,
като взе предвид предложението на Комисията (1),
като взе предвид становището на Европейския парламент (2),
като взе предвид становището на Икономическия и социален комитет (3),
като има предвид, че еднокопитните, които са живи животни, са включени в списъка на продуктите в приложение II към Договора;
като има предвид, че за да се осигури рационалното развитие на производството на еднокопитни, увеличавайки по този начин продуктивността в сектора, трябва да се определят правила на общностно равнище, уреждащи търговията в рамките на Общността с еднокопитни, предназначени за състезания;
като има предвид, че разплодът и отглеждането на еднокопитни, и по-специално на коне, като цяло се включва в земеделския сектор; като има предвид, че то представлява източник на доход за една част от населението, занимаващо се със земеделие;
като има предвид, че в Общността са налице различия що се отнася до правилата за достъп до състезания; като има предвид, че тези различия представляват пречка за търговията в рамките на Общността;
като има предвид, че търговията с еднокопитни, предназначени за състезания, и участието в такива състезания могат да бъдат нарушени от съществуващи различия в правилата, свързани с разпределянето на процент от парите за награда или от печалбата за защитата, развитието и подобряването на разплода в държавите-членки; като има предвид, че въвеждането на свободен достъп до състезанията предполага хармонизирането на тези правила;
като има предвид, че до това хармонизиране, с цел по-специално да се поддържа или увеличава продуктивността в сектора, държавите-членки трябва да са оправомощени да заделят процент от парите за награда или от печалбата за защитата, развитието и подобряването на дейностите им, свързани с разплода; като има предвид, че въпреки това трябва да се определи таван за този процент;
като има предвид, че е препоръчително да се приемат мерки за прилагане относно определени технически аспекти; като има предвид, че за целите на планираните мерки трябва да се предвиди тясно и ефективно сътрудничество между държавите-членки и Комисията в рамките на Постоянния комитет по зоотехника,
ПРИЕ НАСТОЯЩАТА ДИРЕКТИВА:
Член 1
Настоящата директива определя условията, уреждащи търговията с еднокопитни, предназначени за състезания, и условията, уреждащи участието им в тези състезания.
Член 2
За целите на настоящата директива се прилагат определенията, дадени в член 2 от Директива 90/427/ЕИО на Съвета от 26 юни 1990 г. относно зоотехническите и генеалогичните условия за търговия с еднокопитни животни в Общността (4).
Освен това „състезание“ означава всяко състезание, свързано с езда, включително конни надбягвания, прескачане на препятствия, спортни прояви, обяздване, състезания с конски впрягове и демонстрация на класа.
Член 3
1.   Правилата на състезанията не допускат разграничаване между еднокопитни, регистрирани в държавата-членка, в която се провежда състезанието, и еднокопитни, регистрирани в друга държава-членка.
2.   Правилата на състезанията не допускат разграничаване между еднокопитни с произход от държавата-членка, в която се провежда състезанието, и еднокопитни с произход от друга държава-членка.
Член 4
1.   Задълженията, посочени в член 3, се отнасят по-конкретно до:
а)
изискванията за вписване в състезанието, по-специално минималните и максималните изисквания;
б)
съдийството на състезанието;
в)
парите за награда или печалбата, която може да се натрупа от състезанието.
2.   Въпреки това
—
задълженията, посочени в член 3, не засягат организирането на:
а)
състезания, предназначени за еднокопитни, регистрирани в специална родословна книга, с цел подобряване на породата;
б)
регионални състезания с цел селекция на еднокопитни;
в)
исторически или традиционни събития.
Държавите-членки, които възнамеряват да се възползват от тези възможности, предварително информират Комисията за това, без за това да се изисква специална форма.
—
за всяко състезание или вид състезание държавите-членки се оправомощават да заделят чрез органите, официално одобрени или признати за тази цел, определен процент от парите за награда или от печалбата, посочени в параграф 1, буква в) за защитата, развитието и подобряването на разплода.
Този процент не може да надвишава 30 % за 1991 г., 25 % за 1992 г. и 20 % за 1993 г.
Критериите за разпределянето на тези средства във въпросната държава-членка се съобщават на Комисията и на останалите държави-членки в рамките на Постоянния комитет по зоотехника.
Преди 31 декември 1992 г. Съветът преразглежда условията за прилагане на тези разпоредби въз основа на доклад от Комисията, който отчита постигнатия напредък в хармонизирането по отношение на всички проблеми, възникнали от условията за разплода на състезателни коне, заедно със съответни предложения, по които Съветът се произнася с квалифицирано мнозинство.
3.   Общите правила за прилагането на настоящия член се приемат в съответствие с процедурата, описана в член 6.
Член 5
1.   Докато не се приемат съответни решения съгласно член 4 от Директива 90/427/ЕИО, мотивите, поради които на дадено животно, регистрирано в държава-членка, е отказано вписване в състезание, трябва да се съобщят писмено на собственика или на неговия упълномощен представител.
2.   При обстоятелствата, описани в параграф 1, собственикът, или неговият упълномощен представител, има право да получи експертно становище в съответствие с условията, определени в член 8, параграф 2 от Директива 89/662/ЕИО (5), които се прилагат mutatis mutandis.
3.   Комисията приема в съответствие с процедурата, определена в член 6, правила за прилагането на настоящия член.
Член 6
Когато трябва да се следва процедурата, описана в настоящия член, Постоянният комитет по зоотехника, създаден с Решение 77/505/ЕИО (6), действа в съответствие с правилата, определени в член 11 от Директива 88/661/ЕИО (7).
Член 7
Държавите-членки въвеждат в сила законовите, подзаконовите и административните разпоредби, необходими, за да се съобразят с настоящата директива, най-късно до 1 юли 1991 г. Те незабавно информират Комисията за това.
Член 8
Адресати на настоящата директива са държавите-членки.
Съставено в Люксембург на 26 юни 1990 година.
За Съвета
Председател
M. O'KENNEDY
(1)  ОВ С 327, 30.12.1989 г., стр. 61.
(2)  ОВ С 149, 18.6.1990 г.
(3)  ОВ С 62, 12.3.1990 г., стр. 46.
(4)  ОВ L 224, 18.8.1990 г., стр. 55.
(5)  ОВ L 395, 30.12.1989 г., стр. 13.
(6)  ОВ L 206, 12.8.1988 г., стр. 11.
(7)  ОВ L 382, 31.12.1988 г., стр. 36.

Summary:
Коне и магарета, предназначени за участие в състезания
Коне и магарета, предназначени за участие в състезания
РЕЗЮМЕ НА:
Директива 90/428/EИО относно търговията с еднокопитни животни, предназначени за състезания, и определянето на условията за участие в тези състезания
КАКВА Е ЦЕЛТА НА ДИРЕКТИВАТА?
Директивата определя правила за търговия в рамките на ЕС с еднокопитни животни, т.е. домашни животни от порода еднокопитни (кон) или магарета (магаре), или смесени породи (мулета и катъри), предназначени за участие в състезания.
Тези правила имат за цел да премахнат пречките пред търговията с еднокопитни животни, като елиминират различията между условията за достъп до състезания в различни държави от ЕС.
ОСНОВНИ АСПЕКТИ
              
Тази директива определя условията за регулиране на търговията с еднокопитни животни, предназначени за състезания, и онези, касаещи тяхното участие в състезания в ЕС.
Вид на състезанието
Терминът „състезание“ означава всяко състезание, свързано с езда, включително конни надбягвания, прескачане на препятствия, спортни прояви, обяздване, състезания с конски впрягове и демонстрация на класа.
Участие в състезания
Правилата на състезанието не могат да създават дискриминация на основата на място на произход или регистрация на еднокопитни животни в ЕС. По-специално еднокопитните животни от всички държави от ЕС трябва да се третират еднакво по отношение на:
изискванията за вписване в състезанието,
съдийството на състезанието,
парите за награда или печалбата, която може да се натрупа от състезанието.
Въпреки това тези задължения не засягат организирането на:
състезания, предназначени за еднокопитни, регистрирани в специална родословна книга, с цел подобряване на породата,
регионални състезания с цел селекция на еднокопитни,
исторически или традиционни събития.
Държавите от ЕС могат да заделят определен процент от парите за награда или от печалбата за защитата, развитието и подобряването на разплода в държавата, където се провежда състезанието.
ОТКОГА СЕ ПРИЛАГА ДИРЕКТИВАТА?
              
Тя се прилага от 17 юли 1990 г. Държавите от ЕС трябваше да я включат в националното си законодателство до 1 юли 1991 г.
ОБЩА ИНФОРМАЦИЯ
              
За допълнителна информация, вж.:
„Информация за държави членки“ на уебсайта на Европейската комисия
ОСНОВЕН ДОКУМЕНТ
            
Директива 90/428/EИО на Съвета от 26 юни 1990 година относно търговията с еднокопитни животни, предназначени за състезания, и определянето на условията за участие в тези състезания (OВ L 224, 18.8.1990 г., стр. 60—61)
Последващите изменения на Директива 90/428/EИО са инкорпорирани в първоначалния текст. Тази консолидирана версия е само за документална справка.
СВЪРЗАНИ АКТОВЕ
            
Решение 92/216/EИО на Комисията от 26 март 1992 година за събиране на данни относно състезанията за еднокопитни животни, посочени в член 4, параграф 2 от Директива 90/428/ЕИО на Съвета (OВ L 104, 22.4.1992 г., стр. 77)
Вж. консолидираната версия.
последно актуализация 25.07.2016